Rotherham

Rotherham er en stor by i South Yorkshire, England, som sammen med konurbasjon (storbyområde) og ytre bosetninger i nord, sør, og sørøst utgjør det administrative distriktet Rotherham. I henhold til folketellingen i 2012 hadde distriktet Rotherham en befolkning på 258 400 innbyggere, mens byen alene har en befolkning på 109 691 innbyggere i 2011.

Historisk var Rotherham i West Riding av Yorkshire, dets sentrale område er ved bredden av elven Don nedenfor dens samløp med sideelven Rother ved den tradisjonelle veien mellom Sheffield og Doncaster. Rotherham er i dag den største byen i et sammenhengende urbant område med Sheffield, uformelt kalt for Sheffields urbane område, og er som sådan et økonomisk senter for mange Sheffields forsteder — sentrum i Sheffield er kun 9 km fra sentrum i Rotherham.

Historie 
Bosetninger fra jernalderen og romersk tid er spredt tett over hele distriktet, inkludert en liten romersk festning, castrum, i sørvest oppstrøms av Don. Rotherham ble opprettet i angelsaksisk tid. Dens navn har en også angelsaksisk opprinnelse, første ledd er et personnavn, Rother, mens siste ledd, hām, har betydning «eiendom», «gårdsbruk», således i betydningen «Rothers gård». Byen etablerte seg selv som angelsaksisk by ved en romersk vei nær et sted å krysse elven Don.

Domesday Book har nedtegnet i 1086 at en normanner tok plassen fra stedets tidligere herre ved navn Hakon (som antagelig er det norrøne navnet Håkon) som hadde holdt stedet i tjue år før normannernes erobring i 1066. Godset var av mellomstor størrelse, åtte husholdninger, og en prest. Godset andre ressurser var en kirke, foruten åkerland og skogland, og en mølle. Hans etterfølgere besøkte sjeldent stedet, bygde ikke en festning for å kontrollere området, men opprettholdt et fredagsmarked. På midten av 1200-tallet ga godsherren alle deres besittelser i området til klosteret Rufford Abbey. Munkene samlet inn avgifter fra byen og skaffet seg rettigheter til en ekstra markedsdag på mandager.

På 1480-tallet sørget erkebiskopen i York, Thomas Rotherham, og som navnet hans indikerer, født i Rotherham, for at det ble bygget en videregående skole, College of Jesus. Det var for at byen skulle kunne å konkurrere med de tilsvarende skolene ved Cambridge og Oxford. Det ble den første bygning reist i murstein i det området som nå heter South Yorkshire. Det ble undervist i teologi, religiøs sang, grammatikk og skriving.

Skolen og en nye sognekirke, All Saints Church, eller Rotherham Minster (Rotherhams katedral), gjorde Rotherham til en misunnelsesverdig og for sin tid en moderne by ved begynnelsen av 1500-tallet. Skolen ble oppløst i 1547 under styret til kong Edvard VI og dens besittelser gitt bort. Lite gjenstår av den opprinnelige bygningen i College Street. Seksti år etter at skolen ble nedlagt ble byen beskrevet av besøkende som en tidligere skoleby som nå hadde forfalt til gambling og synd. Da en skole ble opprettet i 1967 ble det knyttet bånd tilbake til erkebiskopen i Yorks forsøk på å gi sin fødeby en fasjonabel skole ved å døpe den til Thomas Rotherham College.

Regionen hadde nyttegjort seg jern siden romersk tid, men det var kull som brakte den industrielle revolusjon til Rotherham. Kulldriften var drivkraften bak utbedringen av skipsfarten med opprettelser av sluser på elven Don. Industrialisering av jernmalm, og senere stål, ble den fremste industrien i Rotherham som varte inn på 1900-tallet. Walkerfamilien bygde et jern- og stålimperium på 1700-tallet med støperier som produserte kanoner av høy kvalitet, inkludert en del for skipene i rekken av HMS «Victory». Det ble også støpt støpjern for jernbroer, en av dem ble bestilt av Thomas Paine.

Et glassverk ble etablert i Rotherham i 1751, og ble til Beatson Clark & Co, en av byens største produsenter som eksporterte medisinske glassflasker verden over. Firmaet var en familiebedrift fram til 1961 da det ble et offentlig selskap. Det er nå eid av Newship Ltd, holdingselskap knyttet til industrialisten John Watson Newman. Det fortsetter å framstille glass for farmasøytisk bruk, og mat og drikkeindustriene.

Severdigheter 
 Rotherham Bridge med Chapel of Our Lady of Rotherham Bridge fra 1400-tallet anses som Englands best bevarte brokapell.
 Rotherham Minster, kirken ved All Saints Square, bygd på 1400-tallet.
 Magna Science Adventure Centre i et tidligere stålverk.
 Clifton Park Museum har utstillinger om lokalhistorie.

Samferdsel 
Motorveiene M1 og M18 går forbi Rotherham.

Vennskapsbyer 
Rotherham har flere vennskapsbyer, men skiller mellom «tvillingbyer» og «partnerbyer»:

Tvillingby:
  Saint-Quentin, Aisne, Frankrike

Partnerbyer
  Cluj-Napoca, Romania
  Offenbach am Main, Tyskland
  Zabrze, Polen

Referanser

Eksterne lenker 
 

 Rotherham Metropolitan Borough Council 
 Boston Castle, Rotherham
  Rotherham Timeline
 Rotherham Greats

Byer i South Yorkshire
Rotherham
Domesday Book